2 Paulo o ne a bolela jaana a bontsha kafa a tsayang tuelo eno e le botlhokwa ka teng: “Dilo le fa e le dife tse e neng e le dipoelo mo go nna, ke di tsere e le tatlhegelo ka ntlha ya ga Keresete. Aitsane, ka ntlha ya seo, eleruri gape ke tsaya dilo tsotlhe e le tatlhegelo ka ntlha ya mosola o mogolo thata wa kitso ya ga Keresete Jesu Morena wa me. Ka ntlha ya gagwe ke amogetse go latlhegelwa ke dilo tsotlhe mme ke di tsaya e le matlakala a mantsi.” (Bafil. 3:7, 8) Dilo tse bontsi jwa batho ba di tsayang di le botlhokwa—maemo, khumo, tiro e motho a e dirang, go tseelwa kwa godimo—Paulo o ne a di tsaya e le matlakala fa a sena go ithuta boammaaruri ka ga boikaelelo jwa ga Jehofa ka batho. 9 Go ile ga tsosiwa batho fa pele ga ba bangwe ba ba neng ba lebeletse, mme ga kwalwa ka gone mo Lefokong la Modimo. Pego ya Baebele e na le tlhaloso e e feletseng ya go tsosiwa ga batho ba le robedi ba ba tsoseditsweng go boa ba tshela mo lefatsheng e le batho. Dikgakgamatso tseno di ne di sa dirwe mo sephiring mme di ne di dirwa batho ba lebeletse. Jesu o ne a tsosa Lasaro, yo o neng a na le malatsi a le manè a sule, fa pele ga boidiidi jwa batho ba ba neng ba lela—kwantle ga pelaelo ba akaretsa ba lelapa, ditsala le baagelani ba monna yoo. Bosupi jono jwa gore Jesu o ne a rometswe ke Modimo bo ne bo le maatla mo e leng gore baba ba ga Jesu ba bodumedi ga ba ise ba ganetse gore go ne go diragetse. Mo boemong jwa moo, ba ne ba loga maano a go bolaya Jesu le ene Lasaro tota! (Johane 11:17-44, 53; 12:9-11) Ee, re ka tshepa gore tsogo ke sengwe se re ka tlhomamisegang gore se tla direga. Modimo o re neile pego ya batho ba ba tsositsweng mo nakong e e fetileng go re gomotsa le go re nonotsha tumelo.